岳珂
高宗皇帝韦杜三诗御书赞
古者赋诗，惟以言志。
或陈卒章，或摭首意。
惟圣秉籙，启于多艰。
北乡之悲，銮舆未还。
岁时雇瞻，雪涕凝竚。
宸毫寄心，亦或有取。
惟唐二臣，一唱一酬。
节物感不，下笔不休。
西清燕閒，念此夐隔。
郁乎居南，凄其望北。
璧跗琅钮，舒卷龙笺。
白云其翔，契阔十年。
臣之管窥，尝读国史。
曹勋衣襟，洪皓幅纸。
或恸或泣，或命以官。
或间持书，或使问安。
玉音琅琅，具记青汗。
宜其注思，感此归雁。
三诗之作，迭写杜韦。
社日二篇，独书前诗。
昭哉圣情，如古之赋。
迄其弗偿，徒切舜慕。
霜露之履，谁无此哀。
此或尼之，谓之何哉。
是帖之传，式媲遗训。
敌忾于王，见者必备。